Beringi väin

Beringi väin (vene keeles Берингов пролив, inglise keeles Bering Strait) ühendab Vaikset ookeani (Beringi merd) Põhja-Jäämerega (Tšuktši merega) ja eraldab Aasiat (Tšuktši poolsaart) Põhja-Ameerikast (Alaska poolsaarest). 

Väina laius on 85 kilomeetrit. Väina keskel asuvad Diomidi saared – Little Diomede'i ja Ratmanovi saar. Väina sügavus on valdavalt 30–50 meetrit. Talvel on väin jääga kaetud, nii et väin on ületatav. Väidetavalt on väina siiski plaanipäraselt jalgsi ületatud vaid korra.

Väina läbib kuupäevaraja.

Jääaegadel, kui suur osa maakera veest oli seotud mandrijäässe, oli maailmamere tase kuni sadakond meetrit tänapäevasest madalam. Kogu Beringi mere põhjaosa ja Tšuktši meri oli kuiv maa. Seda laialdast ala nimetatakse Beringiaks. Ürginimesed asustasid mööda Beringiat minnes Põhja-Ameerika. Sündmuse täpne dateering on vaieldav ja see võis toimuda mitme lainena, kuid mitte hiljem kui 10 000 aastat tagasi, kui pärast viimase jääaja lõppu tõusis maailmamere tase praegusele.

Viited

Kategooria:Põhja-Jäämere väinad
Kategooria:Vaikse ookeani väinad
Kategooria:Venemaa väinad
Kategooria:Ameerika Ühendriikide väinad